‘धर्म’ ले धारण गरेर राख्दछ भन्ने अर्थ वेद, वैदिक साहित्य, महाभारत इत्यादिमा निश्चय गरिएको छ । महाभारतको शान्ति पर्वमा युधिष्ठिरको प्रश्नको जवाफ दिँदै भीष्म पितामहले ‘धर्म’ शब्दको व्याख्या गर्नुभएको छ । ऋषि जैमिनी, आदि शंकराचार्य, स्वामी विवेकानन्दलगायत सबै धर्मानुयायीहरूले ‘धर्म’ शब्दलाई ‘रिलिजियन’ को दायराबाट टाढा राखेका छन् । अंग्रेजीको ‘रिलिजियन’ शब्दको अर्थ संस्कृतको ‘सम्प्रदाय’ शब्दसँग मिल्छ । अंग्रेजी भाषाको प्रामाणिक शब्दकोश ‘अक्सफोर्ड डिक्सनरी’ ले धर्म शब्दको अर्थ ‘ब्रहृमाण्डको शाश्वत नियम, वस्तुको प्राकृतिक गुण’ इत्यादि अर्थ लगाएको छ ।
